ΓΡΑΠΤΗ ΕΡΩΤΗΣΗ E-3424/98

υποβολή: Karin Riis-Jørgensen (ELDR) προς την Επιτροπή

(24 Νοεμβρίου 1998)

Θέμα: Εφαρμογή της οδηγίας για τις μηχανές

Πριν από εννέα περίπου χρόνια εγκρίθηκε η οδηγία ΕΕ για τις μηχανές. Εντούτοις, προκύπτει από εκθέσεις ότι μόνο 200 περίπου από τις 900 προδιαγραφές μηχανών έχουν εγκριθεί. Από τις εκθέσεις της Επιτροπής προκύπτει επίσης ότι γενικά έχουν εγκριθεί τα δύο τρίτα από τις περίπου 2.900 τεχνικές προδιαγραφές και ότι, κατά μέσον όρο χρειάζονται έξι χρόνια και τρεις μήνες περίπου για την εκπόνηση προτύπου από τον Ευρωπαϊκό Οργανισμό Τυποποίησης (ΕΟΤ).

Θα ήταν άραγε, δυνατόν για την Επιτροπή να καταβάλλει ιδιαίτερα ταχείες και αποτελεσματικές προσπάθειες, στο μεγάλο και σημαντικό εμπορικό τομέα τον οποίον αποτελεί για την ΕΕ το εμπόριο μηχανών, λαμβάνοντας υπόψη ότι μόνο το ένα τέταρτο περίπου των προτύπων που καλύπτονται από την οδηγία για τις μηχανές είναι έτοιμο;

Μπορεί η Επιτροπή να ανακοινώσει επίσης ποια συγκεκριμένα μέτρα θα λάβει για να αυξήσει γενικά τον ρυθμό της τυποποίησης, ούτως ώστε ο μέσος χρόνος που χρειάζεται για την εκπόνηση των προτύπων να μειωθεί;

Έχει άραγε εξετάσει η Επιτροπή με ποιόν τρόπο στο μέλλον - ακόμα και όταν τα πρότυπα θα είναι έτοιμα - θα διασφαλίζει ότι η ανταλλαγή εμπορευμάτων θα μπορεί να πραγματοποιείται χωρίς διπλό έλεγχο και σύμφωνα με την εσωτερική αγορά, ούτως ώστε τα κράτη μέλη και οι περιφέρειες να μην μπορούν πλέον να επικαλούνται ειδικές περιστάσεις και να επιτυγχάνουν εξαιρέσεις από τους εγκεκριμένους και ισχύοντες κανόνες ΕΕ;

Απάντηση του κ. Bangemann εξ ονόματος της Επιτροπής

(14 Ιανουαρίου 1999)

Η τυποποίηση στον τομέα των μηχανολογικών εφαρμογών ξεκίνησε με αργούς ρυθμούς και μόνο τα τελευταία χρόνια παρατηρείται μία σταθερή παραγωγή προτύπων. Αυτό οφείλεται κυρίως στην ανάγκη εξεύρεσης μιας συναίνεσης μεταξύ όλων των ενδιαφερομένων μερών και να εξασφαλιστεί υψηλό επίπεδο ασφάλειας, ακόμη και εάν αυτό συνεπάγεται μακρύτερες περιόδους για τη θέσπιση των προτύπων. Η Επιτροπή εφαρμόζει τα διάφορα μέτρα που επισημαίνονται στην έκθεση για την αποτελεσματικότητα και εγκυρότητα στην ευρωπαϊκή τυποποίηση στο πλαίσιο της νέας προσέγγισης(1), προκειμένου να επιταχυνθεί η διαδικασία. Ειδικότερα, εισηγήθηκε με επιμονή στους ευρωπαϊκούς οργανισμούς τυποποίησης τη δημιουργία κοινής σελίδας στο Διαδίκτυο όπου θα εμφαίνεται η επιτελούμενη πρόοδος στην τυποποίηση. Πέραν τούτου, η Επιτροπή κάλεσε την Ευρωπαϊκή Επιτροπή Τυποποίησης (CEN), την Ευρωπαϊκή Επιτροπή Ηλεκτροτεχνικής Τυποποίησης (CENELEC) καθώς και το Ευρωπαϊκό Ινστιτούτο Τυποποίησης στον τομέα των Επικοινωνιών (ΕΤSI), που είναι κατά βάσιν υπεύθυνα για την διαδικασία τυποποίησης, να εξηγήσουν τα μέτρα που έλαβαν για την αποτελεσματικότητα, στις εθνικές αρχές, κατά ομάδες υψηλόβαθμων στελεχών, υπεύθυνων για την τυποποίηση.

Η Επιτροπή δεν γνωρίζει την ύπαρξη σημαντικών δυσκολιών όσον αφορά την ελεύθερη διακίνηση των εμπορευμάτων. Οι βασικές απαιτήσεις καταρτίζονται κατά λεπτομερέστατο τρόπο, και άνω του 95 % των τύπων μηχανολογικού εξοπλισμού μπορεί να διατεθεί στην αγορά με δήλωση του κατασκευαστή, ακόμη και ελλείψει ευρωπαϊκών προτύπων. Θα ήταν ενδιαφέρον να προσκομιστούν συγκεκριμένα στοιχεία όσον αφορά τους διπλούς ελέγχους, στους οποίους γίνεται αναφορά. Η τήρηση, ακριβώς, της κοινοτικής νομοθεσίας είναι αυτή που επιτρέπει την ελεύθερη κυκλοφορία των αγαθών στην Κοινότητα, χωρίς την επανάληψη ελέγχων. Προς τον σκοπό αυτόν η σήμανση CE αποτελεί μια χρήσιμη ένδειξη ότι οι εν λόγω κανόνες έχουν τηρηθεί.

(1) COM(98)291 τελικό.